Την πρώτη γιάφκα της οργάνωσης «Επαναστατική Αυτοάμυνα» εντόπισε πριν από λίγο στην περιοχή της Κυψέλης η Αντιτρομοκρατική .

Πρόκειται για το διαμέρισμα όπου η οργάνωση είχε όλο της τον οπλισμό. Οι τρομοκράτες μετακόμισαν και μετέφεραν όλα τα όπλα στο διαμέρισμα στο Χολαργό αμέσως μετά από τη ληστεία σε κατάστημα με τυχερά παιχνίδια.

Το διαμέρισμα της Κυψέλης έχει καθαριστεί με χλωρίνη ώστε να εξαφανιστούν τα ίχνη και σύμφωνα με τις μέχρι τώρα πληροφορίες είχε νοικιαστεί από τον άνδρα που αναζητείται – γνωστό και ως διαχειριστή των καταλήψεων των Εξαρχείων.



Φωτογραφία έξω από τη γιάφκα της Κυψέλης

Τι έδειξε η βαλλιστική εξέταση

Νωρίτερα, η βαλλιστική εξέταση επιβεβαίωσε πως ένα από τα όπλα που εντοπίστηκαν και κατασχέθηκαν νωρίτερα σήμερα κατά τη διάρκεια της μεγάλης επιχείρησης της Αντιτρομοκρατικής είχε χρησιμοποιηθεί από την οργάνωση «Επαναστατική Αυτοάμυνα»..

Όπως έγινε γνωστό, το καλάσνικοφ είχε χρησιμοποιηθεί σε όλες τις ενέργειες της οργάνωσης.

Πιο συγκεκριμένα, το καλάσνικοφ είχε χρησιμοποιηθεί:

1. Ρίψη πυροβολισμών, την 25-05-2014 (ημέρα διεξαγωγής των Ευρωεκλογών), εναντίον των κεντρικών Γραφείων του ΠΑ.ΣΟ.Κ. στην Αθήνα

2. Ρίψη πυροβολισμών, την 31-07-2016, εναντίον της Πρεσβείας του Μεξικό στην Αθήνα

3. Ρίψη πυροβολισμών, την 10-01-2017, εναντίον Διμοιρίας της Υποδιεύθυνσης Αποκατάστασης Τάξης (ΜΑΤ), που είχε διατεθεί στη φύλαξη των Κεντρικών Γραφείων του ΠΑ.ΣΟ.Κ. στην Αθήνα, κατά την οποία επήλθε τραυματισμός αστυνομικού.

4. Ρίψη πυροβολισμών, την 06-11-2017, εναντίον Διμοιρίας της Υποδιεύθυνσης Αποκατάστασης Τάξης (ΜΑΤ), που είχε διατεθεί στη φύλαξη των Κεντρικών Γραφείων του ΠΑ.ΣΟ.Κ. στην Αθήνα.

Σημειώνεται ότι η ίδια οργάνωση είχε αναλάβει την ευθύνη και για την ρίψη χειροβομβίδας, την 10-11-2016, εναντίον της Πρεσβείας της Γαλλίας στην Αθήνα, επίθεση κατά την οποία επίσης είχε επέλθει τραυματισμός αστυνομικού.

Το χρονικό

Σύμφωνα με πληροφορίες, προς ώρας έχουν γίνει τρεις συλλήψεις -δύο ανδρών 41 και 45 ετών και μιας 39χρονης γυναίκας.

Οι δύο άνδρες κατηγορούνται για τρομοκρατικές πράξεις, κατοχή εκρηκτικών, παράβαση του νόμου περί όπλων και πλαστογραφία ενώ η γυναίκα κατηγορείται για παράβαση του νόμου περί όπλων.

Μέχρι στιγμής, έχουν διενεργηθεί 13 κατ΄ οίκον έρευνες, έχουν προσαχθεί και 15 άτομα ενώ έχει κατασχεθεί σημαντικός αριθμός όπλων και εκρηκτικών.

Την ίδια ώρα οι Αρχές, αναζητούν γνωστό αντιεξουσιαστή ο οποίος ήταν ο βασικός διαχειριστής της κατάληψης στα Εξάρχεια Gare, στην οποία είχε κάνει δύο φορές επιχείρηση ανακατάληψης η ΕΛ.ΑΣ.

Πώς οδηγήθηκε στα «ίχνη» τους η ΕΛ.ΑΣ.

Η Αντιτρομοκρατική Υπηρεσία, μετά από συστηματική έρευνα, εξακρίβωσε την εμπλοκή των ατόμων στη ληστεία που έλαβε χώρα τις βραδινές ώρες της 21-10-2019, σε κατάστημα ψυχαγωγικών - τεχνικών παιγνίων στον Χολαργό και εκδόθηκαν σε βάρος τους εντάλματα σύλληψης.

Σημειώνεται ότι ο 41χρονος είχε συλληφθεί το 2010 από την Αντιτρομοκρατική Υπηρεσία, κατηγορούμενος για ένταξη και συμμετοχή στην τρομοκρατική οργάνωση «Επαναστατικός Αγώνας», υπόθεση για την οποία καταδικάστηκε σε ποινή κάθειρξης και αποφυλακίστηκε, την 12-02-2018, σύμφωνα με τις διατάξεις του αρ. 43 του Ν. 4489/2017 υπό τον όρο ανάκλησης του υπολοίπου της ποινής [τρία (3) έτη, έξι (6) μήνες και είκοσι έξι (26) ημέρες], σε περίπτωση που υποπέσει μέσα σε πέντε έτη από την αποφυλάκισή του σε νέα αξιόποινη πράξη από δόλο και καταδικαστεί αμετάκλητα οποτεδήποτε σε ποινή στερητική της ελευθερίας μεγαλύτερη των δύο ετών, θα εκτίσει αθροιστικά το υπόλοιπο της ποινής του.

Τι εντοπίστηκε

1. Πέντε (5) πολεμικά τυφέκια τύπου καλάσνικοφ

2. Ένα (1) υποπολυβόλο

3. Δύο (2) τεμάχια ζελατινοδυναμίτιδα

4. Δύο (2) πυροβόλα πιστόλια

5. Τέσσερις (4) χειροβομβίδες δακρυγόνου CS

6. Έξι (6) κοινοί πυροκροτητές

7. Εννέα (9) ηλεκτρικοί πυροκροτητές

8. Δύο (2) αυτοσχέδιοι ηλεκτρικοί πυροκροτητές

9. Ένα (1) τεμάχιο εκρηκτικής ύλης (πιθανόν TNT)

10. Δύο (2) φυσίγγια εκρηκτικής ύλης, πιθανόν ζελατινοδυναμίτιδα

11. Τρεις (3) πυροδοτικοί μηχανισμοί χειροβομβίδας

12. Τρία (3) σώματα χειροβομβίδας